Suid-Afrika het hom, vanweë sy bande met Brittanje, ook by die Geallieerdes geskaar. Benewens Brittanje, Amerika, die Sowjet-unie, China, Frankryk en Suid-Afrika was daar nog 45 ander lande in die Geallieerde kamp.
By die Spilmoondhede sou Duitsland se Adolf Hitler en Italië se Benito Mussolini weer hul name in geskiedenisboeke verewig—ofskoon in ’n veel minder gunstige sin as verskeie van die helde van hul teenstanders. Die oorlogstydse leier van Japan, keiser Hirohito, was bloot 'n simboliese figuur wat nooit laat blyk het hoe hy self voel nie. In werklikheid was hy teen die oorlog gekant. Die destydse premier, Todjo Hideki, het 'n groter sê in Japan se oorlogsake gehad.